Iktatási szám: 70.078-11/2015.

#### E L Ő T E R J E S Z T É S

### Szombathely Megyei Jogú Város Gazdasági és Városstratégiai Bizottságának 2015. december 7-i ülésére

*Javaslat Szombathely város közigazgatási területén középmagas- és magas épületek környezetében tűzoltási felvonulási területek kijelölésére*

A Vas Megyei Katasztrófavédelmi Igazgatóság Katasztrófavédelmi Kirendeltség Szombathely város közigazgatási területén a középmagas- és magas épületek környezetében a tűzoltási felvonulási területek megközelíthetőségét vizsgálta.

A vizsgálat szerint a tűzoltási felvonulási területeken jelenleg számos helyen gépjárművek várakoznak, ezzel megakadályozva az esetleges tűz oltásához érkező tűzoltó gépjárművek biztonságos közlekedésének, az épületek melletti optimális oltási pozíció elérésének lehetőségét.

A tűzoltási felvonulási területek biztosítása táblázással, burkolati jelek festésével teljesíthető.

A vizsgálat során az alábbi helyszíneken talált a Katasztrófavédelmi Igazgatóság hiányosságokat.

1. Szombathely, Szűrcsapó u. 10.
2. Szombathely, Váci Mihály u. 32-34.
3. Szombathely, Bem József u. 6-18.
4. Szombathely, Rohonci út 56-58.
5. Szombathely, Rohonci út 29-39.
6. Szombathely, Rohonci út 5-7, 9-11.
7. Szombathely, Rohonci út 13-15, 17-19.
8. Szombathely, Rohonci út 38-50.
9. Szombathely, Kodály Zoltán u. 6-10.
10. Szombathely, Károly Róbert u. 14-14/C.
11. Szombathely, Szent Gellért u. 62-64.
12. Szombathely, Hunyadi János u. 51.
13. Szombathely, Pázmány Péter krt. 28.
14. Szombathely, Szent Márton u. 10.
15. Szombathely, Petőfi Sándor u. 41.

Az előterjesztés mellékletét képező, csatolt rajzokon láthatók az egyes helyszíneken javasolt műszaki megoldások.

A Városüzemeltetési Osztály a Gazdasági és Városstratégiai Bizottság 301/2015. (X.19.) sz. GVB határozatában foglaltak alapján vizsgálta, hogy a tűzoltási felvonulási területek kijelölésével hány darab személygépkocsi várakozási lehetősége szűnik meg.

A korlátozással érintett területek nem kijelölt várakozóhelyek, azokat az egyes városrészeken élők parkolási céllal használják. A vizsgálat során kijelölt helyszíneken a hatályos műszaki előírásokban és jogszabályokban előírt hosszok figyelembe vételével az alábbi mutatók alakulnak.

A Szűrcsapó u. 10. számnál a meglévő burkolati jel kerül újra festésre, ez 2 db várakozási hely területének felel meg.

A Váci Mihály u. 32-34. számnál a nyugati oldalon a meglévő Várakozni tilos” (KRESZ 61. ábra) közúti jelzőtábla északi irányba cca. 10,00 m-rel áthelyezésre kerül. A tábla hatályától 35,00 fm hosszban sárga színű szaggatott burkolati jel felfestése 6 db személygépkocsi várakozási lehetőségét szűnteti meg. Az épület keleti oldalán 2 db „X-jel” (KRESZ 158/j. ábra) kerül felfestésre, ez 2 db várakozási helynyi területen jelent korlátozást.

A Bem József u. 6-18. számú ingatlanok előtti szakaszon a meglévő „Várakozni tilos” (KRESZ 61. ábra) közúti jelzőtáblától 90,00 fm hosszban sárga színű szaggatott burkolati jel festésére kerül sor, ez 14 db várakozási helynyi területen jelent korlátozást.

A Rohonci út 56-58. szám alatti ingatlan előtt „Behajtani tilos” (KRESZ 53. ábra) közúti jelzőtábla kerül kihelyezésre, ez 3 db várakozási helynyi területen jelent korlátozást.

A Rohonci út 29-39. szám alatti épületek déli oldalán a tűzesethez érkező tűzoltó gépjárművek biztonságos közlekedése érdekében „Várakozni tilos” (KRESZ 61. ábra) közúti jelzőtábla kihelyezésére, a meglévő „Várakozni tilos” jelzőtábla áthelyezésére, valamint „Tűzoltási Felvonulási Terület” kiegészítő táblák kihelyezésére kerül sor, ez 10 db várakozási helynyi területen jelent korlátozást.

A Rohonci út 5-7, 9-11, 13-15, 17-19. szám alatti ingatlanok előtt helyszínenként 1-1 db „X-jel” (KRESZ 158/j. ábra) kerül felfestésre, ez összesen 4 db várakozási helynyi területen jelent korlátozást.

A Kodály Zoltán u. 6-10. szám alatti épület nyugati oldalán a meglévő „Várakozni tilos” (KRESZ 61. ábra) közúti jelzőtáblától 60,00 fm hosszban sárga színű szaggatott burkolati jel felfestésére kerül sor, ez 10 db várakozási helynyi területen jelent korlátozást. A közúti jelzőtábla alá „Tűzoltási Felvonulási Terület” kiegészítő tábla is kerül.

A Károly Róbert u. 14. – 14/C. szám alatti épületek előtti szakaszon jelenleg is „Várakozni tilos” (KRESZ 61. ábra) közúti jelzőtáblák hatályosak. A meglévő korlátozás ellenére folyamatos gépjármű parkolás tapasztalható, ezért a jelenlegi szabályozásnak nyomatékot adva a közúti jelzőtáblák alá „Tűzoltási Felvonulási Terület” kiegészítő táblák kerülnek elhelyezésre. A tárgyi ingatlanok előtti korlátozás ~140 fm hosszú, ez 24 db várakozási helynyi területen jelent korlátozást.

Szent Gellért u. 62-64. számú épületek előtti szakaszra vonatkozóan „Várakozni tilos” (KRESZ 61. ábra) közúti jelzőtábla, valamint „Tűzoltási Felvonulási Terület” kiegészítő tábla kerül kihelyezésre, ez 10 db várakozási helynyi területen jelent korlátozást.

A Hunyadi János u. 51. szám déli oldalán „Várakozni tilos” (KRESZ 61. ábra) közúti jelzőtábla, valamint „Tűzoltási Felvonulási Terület” kiegészítő tábla kihelyezésére, 10,00 fm hosszban sárga színű szaggatott burkolati jel felfestésére kerül sor, ez 2 db várakozási helynyi területen jelent korlátozást.

A Pázmány Péter krt. 28. déli oldalán „Várakozni tilos” (KRESZ 61. ábra) közúti jelzőtábla, valamint „Tűzoltási Felvonulási Terület” kiegészítő tábla kihelyezésére, 10,00 fm hosszban sárga színű szaggatott burkolati jel felfestésére kerül sor, ez 2 db várakozási helynyi területen jelent korlátozást.

A Szent Márton u. 10. szám keleti oldalán „Várakozni tilos” (KRESZ 61. ábra) közúti jelzőtábla, valamint „Tűzoltási Felvonulási Terület” kiegészítő tábla kihelyezésére kerül sor, ez 2 db várakozási helynyi területen jelent korlátozást.

A Városüzemeltetési Osztály árajánlatot kért a SZOVA Zrt-től a fenti munka elvégzésére. Az árajánlat szerint a tűzoltási felvonulási területek kijelölése bruttó 1.200.410,- Ft-ból elvégezhető.

A Katasztrófavédelmi Kirendeltség észrevételeivel egyetértve a Városüzemeltetési Osztály javasolja a szombathelyi állampolgárok élet és vagyonbiztonsága érdekében a hiányzó, illetve megkopott útburkolati jelek, várakozási tilalmat jelző közlekedési táblák pótlását, valamint a várakozni tilos jelzőtáblák kiegészítő táblákkal történő ellátását. Növelve ezzel a más városokhoz hasonlóan a középmagas és magas épületek 110 lépcsőházában élő kb. 12.000 állampolgár biztonságát.

A közlekedési területek fenntartását tartalmazó rendszeres munkák elvégzése tárgyában Szombathely Megyei Jogú Város Önkormányzata és a SZOVA Zrt. között létrejött szerződés út-híd keretet javasolt a fenti összeggel kiegészítve, külön soron szerepeltetni.

A javasolt táblázásra, valamint a burkolati jelek festésére az időjárás függvényében legkorábban 2016. év első felében sor kerülhet.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjen.

**Szombathely, 2015. november 25.**

/: **Lakézi Gábor**:/

osztályvezető

**Határozati Javaslat**

**…./2015. (XII. 7.) sz. Gazdasági és Városstratégiai Bizottsági** **Határozat**

A Gazdasági és Városstratégiai Bizottság a Szombathely város közigazgatási területén középmagas- és magas épületek környezetében tűzoltási felvonulási területek kijelölésére vonatkozó előterjesztés mellékleteként csatolt javaslatokkal egyetért.

A Gazdasági és Városstratégiai Bizottság javasolja, hogy az út-híd keret megnevezésű költségvetési keret a tűzoltási felvonulási területek kijelöléséhez szükséges fedezettel a 2016. évi költségvetési rendelet tervezésekor kerüljön kibővítésre, új költségvetési soron a 1.200.410,- Ft kerüljön szerepeltetésre.

**Felelős:** Lakézi Gábor Városüzemeltetési Osztályvezető

**Határidő:** 2016. április 30.